P. Farkas, poslanec: (2001-12-05):
Na margo toho iba by som chcel poznamenať, že, samozrejme, keby sme chceli tvoriť štátny rozpočet ináč alebo z iného zorného uhla sa na to pozrieť, dalo by sa to aj iným spôsobom. Keby to tvoril výbor pre financie, rozpočet a menu, možnože tá vnútorná väzba, tá vnútorná skladba by bola úplne iná, ale na jednej strane sú zdroje a na strane druhej zase požiadavky. Vždy treba vychádzať z existujúcich zdrojov a z relevantných požiadaviek. Práve preto som vystupoval, ako som vystupoval. Ja si myslím, že nikto odo mňa neočakával ako od predstaviteľa tejto vládnej koalície, že budem robiť chválospevy na návrh štátneho rozpočtu, bez ohľadu na to, aký je, tak ako sme boli zvyknutí z predchádzajúceho obdobia. Veď vaši kolegovia v predchádzajúcom volebnom období tu jednotlivo vystupovali a robili chválospevy na predkladaný návrh štátneho rozpočtu. Ja nič iné som nechcel, len reálnym okom pozrieť na návrh štátneho rozpočtu a povedal som od srdca, ako som to cítil. A som otvorený na ďalšiu diskusiu. Pokiaľ ide o niektoré rozvojové programy, ja som vymenoval, hľadal som tie rozvojové programy v návrhu štátneho rozpočtu. A to sú existujúce zdroje, o ktorých som hovoril. Všetky zdroje sú zapracované do návrhu štátneho rozpočtu a mohli ste si ich nájsť, keď ste to prelistovali. Čaká na nás nie jednoduché obdobie. A práve preto, aby sme zvládli toto obdobie, k tomu potrebujeme prijať takýto štátny rozpočet, ktorý bude ešte vylepšený s prijatými pozmeňujúcimi a doplňujúcimi návrhmi. Ďakujem vám. M. Andel, podpredseda NR SR: Ďakujem, pán predseda. Podľa § 27 ods. 8 o slovo požiadala pani ministerka. Pani ministerka, nech sa páči, máte slovo. B. Schmögnerová, ministerka financií SR: Ja by som veľmi rada reagovať na vystúpenie... (Ruch v sále.) M. Andel, podpredseda NR SR: Pani ministerka, nech sa páči, máte slovo. B. Schmögnerová, ministerka financií SR: Pán predseda výboru, ak dovolíte... Počkám chvíľočku, myslím, že nezaregistroval ešte. Môžem poprosiť o pozornosť, pán predseda výboru? M. Andel, podpredseda NR SR: Pán spravodajca, ak budeš taký dobrý. B. Schmögnerová, ministerka financií SR: Keďže ste vystupovali ako predseda klubu SMK, dovoľte, aby som na jednu časť vášho vystúpenia zareagovala. Nepochybne budem neskôr reagovať aj na ďalšiu. Vyjadrovali ste svoj názor, zrejme i názor poslaneckého klubu Strany maďarskej koalície. Chcem zároveň zareagovať na to i preto, že som nemala možnosť včera byť pri predkladaní zákona o daňových orgánoch do druhého čítania a je pravdepodobné, že možno zajtra bude táto poslanecká snemovňa hlasovať o tomto zákone. Zároveň dovoľte, aby som vás oslovila aj ako predsedu gestorského výboru pre rozpočet, financie a menu. Škoda, že sme nemali dostatok času. Tým zrejme vždy treba hľadať určitý podiel aj na strane jednej, aj na strane druhej, aby sme sa zaoberali aspoň raz komplexnejšie reformou daňovej správy. Keby bol výbor i vy, pán predseda, keby ste boli podrobnejšie informovaný o reforme daňovej správy, ktorú realizujeme dva roky, určite by ste neboli zredukovali svoj kritický pohľad na efektívnosť daňovej správy iba na otázku rušenia či nerušenia daňových úradov. Zároveň by som chcela povedať, že nie sú to daňové úrady, ktoré pripravujú daňové zákony. Prirodzene, túto kompetenciu má ministerstvo financií a je povinné vychádzať aj zo skúseností daňových úradov a o to sa skutočne aj usilujeme. Reforma daňovej správy dostáva sa do svojej, možno dneska už povedať, možno druhej, tretej fázy. Závisí to od toho, ako tieto fázy boli vymedzené. Vychádzali sme pritom zo snahy, aby sa slovenská daňová správa v roku vstupu do Európskej únie dostala zhruba aspoň v tých základných črtách na úroveň daňových správ členských štátov Európskej únie. Európska únia, resp. jej komisia pred niekoľkými rokmi pripravila určitý súhrn blueprintov, ktoré by mala každá daňová správa kandidátskeho štátu pred vstupom do Európskej únie splniť. Je ich 11 a aj slovenská daňová správa vypracovala rozdielovú analýzu, ktorá spočíva v tom, že porovnávame súčasný stav v daňovej správe s tými zámermi, ktoré sú explicitne vyjadrené v blueprintoch. A zároveň sme aj vyjadrili ciele, ktoré sa konkretizovali aj do istého časového harmonogramu, čo treba urobiť, aby sme tieto rozdiely prekonali. Preto reforma daňovej správy je komplexná, vláda o nej rokovala, ale napriek tomu, že rokovala, možno neskôr sa priebežne táto reforma aj realizuje. Zahrnuje skutočne veľmi komplexný pohľad na daňovú správu cez procesy organizačných zmien, vzdelávania, cez snahu vytvárať podmienky pre dobrovoľné plnenie daní, cez posilňovanie autonómie daňovej správy. Možno dotknem sa tohto bodu, že nie je to minister financií, ktorý menuje a odvoláva riaditeľov daňových úradov, ale táto kompetencia je v plnej gescii generálneho riaditeľa daňovej správy. Súčasťou, ako som uviedla, tu bola aj zásadná organizačná zmena Daňového riaditeľstva, ktoré ešte poznáte podľa starého názvu Ústredné daňové riaditeľstvo. Môžem povedať, že do zmeny Daňové riaditeľstvo neplnilo v žiadnom prípade tie úlohy, ktoré sa od moderného daňového riaditeľstva v štátoch Európskej únie čakajú. V žiadnom prípade tu nejde o centralizáciu rozhodovacích právomocí Daňového riaditeľstva, ale ide tu o presné rozdelenie kompetencií, čo majú robiť daňové úrady a čo má robiť Daňové riaditeľstvo. Daňové riaditeľstvo je predovšetkým zodpovedné za otázky metodického charakteru, za otázky stratégie celkového rozvoja daňovej správy, za otázky zefektívňovania daňovej správy. Tomu sme prispôsobili aj štruktúru Daňového riaditeľstva a pracovísk Daňového riaditeľstva, ktoré sú v tejto chvíli v jednotlivých krajských mestách alokované. Pripravujeme postupne, tak ako bola reforma daňovej správy aj prerokovaná vo vláde, zásadné materiály, ktoré, treba otvorene povedať, nikdy tu neexistovali, nikdy sa daňová správa a Daňové riaditeľstvo nezaoberalo stratégiou vymáhania, stratégiou kontroly. Dosiaľ tu neexistovali inštitúty, ako je komplexná správa daní, komplexná kontrola, nevedeli sme ani vôbec, čo to je analýza rizík. Sú to nové metódy, nové postupy, ktoré sme začali realizovať. Súčasťou je tu aj vytváranie niektorých inštitucionálnych predpokladov na realizáciu zlepšenia výberu daní. A medzi ne patrí aj zriadenie útvaru, ľudovo nazývaného daňové polície. Môžeme povedať, že aj v tomto prípade, aj v prípade zriadenia daňového úradu pre veľké daňové subjekty sme sa o. i. inšpirovali, čo vám môže byť blízke, skúsenosťami z Maďarskej republiky. Aj skúsenosti z Maďarskej republiky nás vedú k tomu, ale nielen tieto, že je nevyhnutné pristupovať k redukcii daňových úradov. Priemerne veľký daňový úrad v Maďarskej republike dosahuje okolo 275 zamestnancov, je tam asi 27 daňových úradov, v Slovenskej republike sme mali 108 daňových úradov a máme daňové úrady ešte dodnes pod 20 ľudí. Ak si uvedomujeme, že daňový úrad musí komplexne vykonávať činnosti správy, vymáhania, kontroly, exekúcie, informovania, určite mi dáte na pravdu, že 20 ľudí v daňovom úrade toto robiť nemôže. Preto aj zákon, ktorý sme pripravili, zahrnuje o. i. aj redukciu daňových úradov. Ale zopakujem, že tu nejde o to, že sa rušia daňové úrady v niektorých mestách. Daňový úrad tam zostane, ale bude to pracovisko. O čo príde príslušné mesto, je, že príde riaditeľ daňového úradu o svoje riaditeľské miesto, ale zostáva, samozrejme, pracovať ďalej v daňovej správe. A ak skutočne chceme naplniť daňové príjmy budúceho roku, ja som veľmi otvorene hovorila aj o rizikách, ktoré tu sú spojené. Je potrebné pokračovať aj v reforme daňovej správy. Sú to aj keď nie celkom spojené nádoby, ale určité isté prepojenie tu je, pretože celé naše zámery napĺňania daňových príjmov sa realizujú cez daňovú a colnú správu. A práve preto je skutočne dôležité, aby sme boli dobre informovaní o zámeroch daňovej správy a nesnažili sa hádzať isté polienka pod nohy, pretože potom je nekonzistentné na jednej strane kritizovať daňové príjmy, resp. reálnosť či nereálnosť ich naplnenia a na druhej strane nevytvárať predpoklady na to, aby sme ich napĺňali. Máme určité ambície. Tieto ambície, či budeme tu my sedieť alebo bude tu sedieť niekto iný, budú sa musieť naplniť. Rozdiel je, či ich naplníme skôr alebo neskôr. A bude to na našu vlastnú škodu, ak ich naplníme neskôr. Preto by som bolo veľmi rada, aby sme aj v prípade ďalšieho kroku reformy daňovej správy, ktorá je tak dôležitá aj z hľadiska štátneho rozpočtu, dokázali nájsť schodné riešenie. Ďakujem. M. Andel, podpredseda NR SR: Ďakujem. S faktickou poznámkou dvaja poslanci a jedna poslankyňa chcú vystúpiť. Ďakujem. Uzatváram možnosť. Ako prvý má slovo pán poslanec Farkas. Nech sa páči.